Vatsan UÄ kontrastiainetta käyttäen

|  |  |
| --- | --- |
| Kuvaus: | Vatsan ultraäänitutkimus varjoaineella |

**TUTKIMUKSEEN VALMISTAUTUMINEN**

Sinulle on varattu vatsan ultraäänitutkimus, jossa tutkitaan vatsaa (esim. maksa) tehosteaineen avulla. Tehosteaine laitetaan laskimoon tutkimuksen yhteydessä.

Tutkimusta edeltävänä päivänä tulee välttää kaasua muodostavia ruoka-aineita, kuten ruisleipää, herneitä ja omenaa.

Tutkimuspäivänä tulee olla syömättä, mutta jos tutkimus on myöhään iltapäivällä, ole syömättä vähintään neljä tuntia. Vettä ja kirkkaita mehuja voi juoda normaalisti. Lääkärin määräämät lääkkeet voi ottaa normaalisti.

Mikäli olet tai epäilet olevasi raskaana, ilmoitathan siitä lähettävään yksikköön.

**TUTKIMUKSEN KULKU**

Tutkimusta varten vatsan alue riisutaan paljaaksi. Iholle levitetään geeliä ja röntgenlääkäri tutkii vatsaa ultraäänianturia liikuttelemalla. Tutkimusta ennen tai sen aikana laitetaan verisuonikanyyli kyynärtaipeeseen. Tehosteainetta eli rikkiheksafluoridia (SonoVue) laitetaan laskimoon parantamaan veren kaikuominaisuuksia. Tehosteaineesta ei yleensä tule mitään tuntemuksia tutkittavalle.Tutkimus kestää 20-30 minuuttia.

**TUTKIMUKSEN JÄLKIHOITO**

Tutkimuksen jälkeen ei ole rajoituksia. Tehosteaineen laiton jälkeen vointia seurataan röntgenosastolla 20–30 minuuttia. Tiedon tutkimuksen tuloksesta antaa hoitava lääkäri.

**YHTEYSTIEDOT**

Jos sinulla on kysyttävää tutkimuksen kulusta tai ilmoitettu tutkimusaika ei sovi, voit ottaa yhteyttä röntgenin toimistoon puh. 017-173322 arkisin klo 8.00-14.30.

Lisätietoa kuvantamistutkimuksista ja niiden turvallisuudesta saat internetistä:

www.tutkimukseen.fi ​

www.stuk.fi​